དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་དྲང་སྲོང་ཆེན་པོ་རིག་པའི་ཡེ་ཤེས་ལགས།།འཚོ་བ་ཟས་ཀྱི་གནས་ལ་ཇི་ལྟར་བསླབ་པར་བགྱི།།འཚོ་མཛད་སྨན་པའི་རྒྱལ་པོས་བཤད་དུ་གསོལ།།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཉོན་ཅིག།ནད་ལ་གསོ་བར་བྱེད་པའི་གཉེན་པོ་ཡི།།འཚོ་བ་ཟས་ཀྱི་གནས་ལ་བསླབ་པ་ནི།།ཟས་སྐོམ་ལེགས་སྤྱད་ལུས་དང་སྲོག་འཚོ་ཞིང༌།།དམན་ལྷག་ལོག་གྱུར་ནད་བསྐྱེད་འཕྲལ་སྲོག་འཇོམས།།དེ་ཕྱིར་ཟས་སྐོམ་སྦྱོར་བ་མཁས་པ་གཅེས།།འདི་ལ་སྤྱི་སྡོམས་ཟས་ཚུལ་ཤེས་པ་དང༌།།ཟས་བསྡམ་ཟས་ཚོད་རན་པར་བཟའ་བ་གསུམ།།ཟས་ཀྱི་ཚུལ་ཤེས་པ་ལ་ཟས་སྐོམ་གཉིས།།ཟས་ལ་འབྲུ་ཤ་སྣུམ་ངད་གཡོས་སྦྱར་ལྔ།།འབྲུ་ལ་གཉིས་ཏེ་གྲ་མ་གང་བུ་ཅན།།དེ་ལ་གྲ་མ་ཅན་གྱི་འབྲུ་ཡི་སྡེ།།འབྲས་ཁྲེ་ཁྲ་མ་གྲོ་ནས་སོ་བ་དང༌།།སྲེ་ད་ལ་སོགས་རོ་དང་ཞུ་རྗེས་མངར།།རོ་ཙ་རླུང་འཇོམས་ལུས་སྟོབས་བད་ཀན་སྐྱེད།།དེ་ལ་འབྲས་ནི་སྣུམ་འཇམ་བསིལ་ལ་ཡང༌།།ཉེས་པ་གསུམ་སེལ་རོ་ཙ་འཁྲུ་སྐྱུག་གཅོད།།ཁྲེ་ནི་ལྕི་བསིལ་བརྟས་བྱེད་ཆག་གྲུགས་སྦྱོར།།ཁྲ་མ་བསིལ་ཡང་རྩུབ་ཅིང་ཡི་གར་འཕྲོད།།གྲོ་ནི་ལྕི་བསིལ་འཚོ་བྱེད་རླུང་མཁྲིས་སེལ།།ནས་ནི་ལྕི་བསིལ་བཤང་འཕེལ་སྟོབས་སྐྱེད་མཆོག།སོ་བ་སྲེ་ད་བསིལ་ཡང་བད་མཁྲིས་སེལ།།གང་བུ་ཅན་འབྲུ་སྲན་མ་མོན་སྲན་གཉིས།།བསྐ་མངར་བསིལ་ཡང་སྐྱ་ལ་རྩ་སྒོ་འགག།བད་ཀན་ཚ་བ་སེལ་ཞིང་འཁྲུ་བ་གཅོད།།སྣུམ་སེལ་ཁྲག་མཁྲིས་ཚིལ་ལ་བྱུགས་ན་ཕན།།རྒྱ་སྲན་བད་རླུང་ལུད་པ་དབུགས་མི་བདེ།།གཞང་འབྲུམ་ཁུ་བའི་རྡེ་འཇོམས་ཁྲག་མཁྲིས་སྐྱེད།།མ་ཤ་རླུང་འཇོམས་བད་མཁྲིས་ཁུ་སྟོབས་འཕེལ།།སྲན་ཆུང་བསྐ་མངར་ཉེས་པ་གསུམ་ག་སྐྱེད།།སྐྱོ་མས་མེ་དབལ་དྲེག་ནད་ཁྲག་ནད་སེལ།།ཏིལ་འབྲུ་ལྕི་དྲོ་རོ་ཙ་རླུང་ནད་འཇོམས།།ཟར་མ་མངར་ཁ་སྣུམ་འཇམ་རླུང་ལ་ཕན།།བྲ་བོ་བསིལ་ཡང་རྨ་འཇིག་ཉེས་གསུམ་སྐྱེད།།འབྲུ་ཀུན་གསར་ཐོག་རློན་པ་ལྕི་བ་སྟེ།།སྨིན་གྱུར་སྐམས་དང་རྙིང་པ་ཡང་བ་ཡིན།།རྗེན་པ་བཙོས་དང་གཡོས་སུ་བྱས་པ་ཀུན།།རིམ་བཞིན་ཡང་ཞིང་འཇུ་སླ་འཕྲོད་པར་འགྱུར།།ཤ་ནི་སྡེ་བརྒྱད་སྐམ་གཤེར་ཐུན་མོང་གནས།།རྨ་བྱ་གོང་སྲེག་སྐྱུང་ག་བྱ་ནག་དང༌།།རི་བྱ་རྣམས་ནི་ཁྲོན་གྱིས་རྐོ་བའི་སྡེ།།ནེ་ཙོ་ཁུ་བྱུག་ཐི་བ་སྐྱ་ག་དང༌།།འཇོལ་མོ་བྱེ་འུ་མཆུ་ཡིས་རྐོ་བའི་སྡེ།།ཤ་བ་གླ་དགོ་གཉན་དང་རི་བོང་དང༌།།གཙོད་ཀྱི་ཤ་རྣམས་རི་དྭགས་སྡེ་ཚན་ཡིན།།རྒྱ་དང་ཁ་ཤ་ར་རྒོད་ཕག་རྒོད་དང༌།།མ་ཧེ་བསེ་སྨུག་རྐྱང་དང་གཡག་རྒོད་དང༌།།མཛོ་རྒོད་ལ་སོགས་རི་དྭགས་ཆེ་བའི་སྡེ།།སྟག་གཟིག་དོམ་དྲེད་གསའ་དང་སྤྱང་ཀི་གཡི།།ཝ་དང་འཕར་བ་སྤྲེ་སོགས་གཅན་གཟན་སྡེ།།བྱ་རྒོད་ཁྭ་རླག་ནེ་ལེ་བྱ་རོག་དང༌།།འུག་པ་བྱེའུ་ཁྲ་རྩལ་མཐུས་ཟ་བའི་སྡེ།།མཛོ་གཡག་རྔ་མོ་རྟ་བོང་བ་ལང་དང༌།།སྐོམ་པོ་ར་ལུག་ཁྱི་དང་ཕག་པ་བྱ།།བྱི་ལ་ལ་སོགས་མི་ཡིས་བདག་བྱེད་སྡེ།།འཕྱི་བ་བྱི་ཐུར་སྦལ་སྦྲུལ་གྲུམ་པ་དང༌།།རྨིགས་པ་རྩངས་པ་སྡིག་པ་ཁུང་གནས་སྡེ།།ཁྲུང་ཁྲུང་ངང་ངུར་སོ་བྱ་སྐྱར་མོ་དང༌།།སྲམ་དང་ཉ་སོགས་རླན་ལ་གནས་པའི་སྡེ།།སྡེ་བརྒྱད་ཤ་རྣམས་རོ་དང་ཞུ་རྗེས་མངར།།ཐོག་མཐའ་བར་མ་སྐམ་གཤེར་ཐུན་མོང་གནས།།སྐམ་སའི་ཤ་རྣམས་བསིལ་ཞིང་ཡང་ལ་རྩུབ།།རླུང་དང་བད་ཀན་ལྡན་པའི་ཚ་བ་སེལ།།རླན་གནས་ཤ་རྣམས་སྣུམ་ཞིང་ལྕི་ལ་དྲོ།།ཕོ་བ་མཁལ་རྐེད་གྲང་རླུང་ནད་ལ་ཕན།།ཐུན་མོང་གནས་པ་ནུས་པ་གཉིས་དང་ལྡན།།བྱ་གཅན་རྩལ་མཐུས་ཤ་རློན་ཟ་བ་རྣམས།།རྩུབ་ཡང་རྣོ་བས་ཕོ་བའི་མེ་དྲོད་སྐྱེད།།སྐྲན་བཤིག་ཤ་འཕེལ་གྲང་བའི་ནད་ཀུན་སེལ།།ལུག་ཤ་སྣུམ་དྲོ་སྟོབས་འཕེལ་ལུས་ཟུངས་སྐྱེད།།རླུང་དང་བད་ཀན་སེལ་ཞིང་དང་ག་འབྱེད།།ར་ཤ་ལྕི་བསིལ་ཉེས་པ་གསུམ་སློང་ཞིང༌།།བསེ་དུག་འབྲུམ་ནག་མེས་འཚིག་རྨ་ལ་ཕན།།བ་ལང་བསིལ་སྣུམ་རླུང་ལྡན་ཚ་བ་སེལ།།རྟ་རྐྱང་བོང་བུ་ལ་སོགས་བཤུལ་ཤ་རྣམས།།རྣག་གཅོད་མཁལ་རྐེད་གྲང་བ་ཆུ་སེར་སེལ།།ཕག་ཤ་བསིལ་ཡང་རྨ་འཇིག་སྨུག་པོ་སེལ།།མ་ཧེའི་ཤ་ཡིས་གཉིད་དང་ཤ་འཕེལ་བྱེད།།གཡག་ཤ་སྣུམ་དྲོ་གྲང་སེལ་ཁྲག་མཁྲིས་སྐྱེད།།ཁྱིམ་བྱ་བྱེའུ་ཁུ་འཕེལ་རྨ་ལ་ཕན།།རྨ་བྱ་མིག་ནད་སྐད་འགགས་རྒས་སྲ་ཕན།།གཡག་རྒོད་ཕོ་མཆིན་གྲང་སེལ་མེ་དྲོད་སྐྱེད།།རི་དྭགས་བསིལ་ཡང་ལྡན་ཚད་སེལ་བར་བྱེད།།རི་བོང་ཤ་རྩུབ་དྲོད་སྐྱེད་འཁྲུ་བ་གཅོད།།འཕྱི་བ་སྣུམ་ལྕི་དྲོ་ཞིང་འབྲས་ལ་ཕན།།གྲང་རླུང་ཕོ་བ་མཁལ་རྐེད་མགོ་ནད་སེལ།།སྲམ་ཤ་རོ་ཙ་མཁལ་རྐེད་གྲང་བ་སེལ།།ཉ་ཤ་ཕོ་བའི་ནད་སེལ་དང་ག་འབྱེད།།མིག་གསལ་རྨ་འབྲས་བད་ཀན་བཤིག་པར་བྱེད།།ཤ་ཀུན་ཕོ་མོའི་སྟོད་སྨད་ཕྱེད་ལྕི་སྟེ།།སྦྲུམ་མ་ཀུན་ལྕི་རྐང་བཞི་མོ་ཡི་ཡང༌།།བྱ་རྣམས་ཀུན་ནི་ཕོ་ཡི་ཡང་བ་ཡིན།།མགོ་དང་རོ་སྟོད་བྲང་རྒྱབ་དཔྱི་རྐེད་ལྕི།།ལུས་ཟུངས་བདུན་པོ་ཕྱི་མ་ཕྱི་མ་ལྕི།།ཤ་གསར་བསིལ་ཞིང་ཤ་རྙིང་དྲོ་ལ་བཅུད།།ལོ་ཤ་ཁྱད་པར་རླུང་གནོན་མེ་དྲོད་སྐྱེད།།རློན་པ་འཁྱགས་པོ་བསྲེགས་པ་འཇུ་དཀའ་ལྕི།།སྐམ་དང་བཙོས་པ་ཡང་ཞིང་འཇུ་བ་སླ།།སྣུམ་ནི་མར་དང་ཏིལ་མར་རྐང་མར་ཚིལ།།རོ་མངར་ཕྱི་མ་ལྕི་བསིལ་ཁོང་འཁྲུ་སྣུམ།།རྟུལ་དང་ཕྲ་ལ་མཉེན་ཞིང་རླན་པ་ཡིན།།རྒས་བྱིས་སྟོབས་ཆུང་སྦེག་རྩུབ་ཁུ་ཁྲག་ཟད།།སྦྱང་བྱས་སེམས་ལས་རླུང་གིས་ཉེན་ལ་བསྔགས།།དེ་ལ་མར་གསར་བསིལ་ཞིང་རོ་ཙ་ལ།།མདོག་སྟོབས་སྐྱེད་ཅིང་མཁྲིས་ཚད་སེལ་བར་བྱེད།།མར་རྙིང་སྨྱོ་དང་བརྗེད་བྱེད་བརྒྱལ་རྨ་འཚོ།།ཞུན་མར་བློ་རྣོ་དྲན་གསལ་དྲོད་སྟོབས་སྐྱེད།།ཚེ་འཕེལ་སྣུམ་པའི་མཆོག་སྟེ་ལས་སྟོང་བྱེད།།ཕྲུམ་གསར་སྤྲི་དང་ཕྱུར་བ་ལ་སོགས་པ།།དང་ག་ལེན་ཞིང་རྟུག་སྐམས་བད་ཀན་སེལ།།ཟོ་མར་བད་རླུང་སེལ་ཞིང་མེ་དྲོད་སྐྱེད།།འབྲི་དང་ལུག་མར་དེ་བཞིན་གྲང་རླུང་སེལ།།མཛོ་སྙོམས་བ་ར་བསིལ་བས་རླུང་ཚད་སེལ།།ཏིལ་མར་ཚ་རྣོ་སྐེམ་པོ་ཤ་སྐྱེད་ཅིང༌།།སྦོམ་པོ་འབྲི་ལ་མཁྲེགས་ཏེ་བད་རླུང་སེལ།།ཡུངས་མར་རླུང་གནོན་བད་མཁྲིས་སྐྱེད་པ་ཡིན།།རྐང་མར་རླུང་འཇོམས་ཁུ་སྟོབས་བད་ཀན་སྐྱེད།།ཚིལ་གྱིས་རུས་ཚིགས་ན་དང་མེས་འཚིག་དང༌།།རླུང་དང་རྣ་ཀླད་མངལ་ནད་སེལ་བར་བྱེད།།སྐྱེས་བུ་སྣུམ་ལ་བརྟེན་པར་བྱེད་པ་རྣམས།།ནང་གི་དྲོད་འབར་ཁོང་པ་དག་པ་དང༌།།ལུས་ཟུངས་འཕྲལ་བརྟས་སྟོབས་དང་མདོག་བཟང་ལྡན།།དབང་བརྟན་རྒས་སྲ་ལོ་བརྒྱ་ཐུབ་པར་བཤད།།སྔོ་ངད་སྒོག་བཙོང་ལ་སོགས་ཚ་བ་དང༌།།ཁུར་མངས་རྒྱ་ཁུར་ལ་སོགས་ཁ་བ་དང༌།།སྐམ་དང་གཤེར་བའི་གནས་སུ་སྐྱེས་པ་དང༌།།སྐམ་དང་རློན་པ་གཡོས་བྱས་རྗེན་པ་རྣམས།།དྲོ་ཡང་བསིལ་ལྕི་གྲང་བ་ཚད་ནད་སེལ།།བཙོང་སྒོག་གཉིད་འཕེལ་ཟས་ལེན་བད་རླུང་སེལ།།སྒོག་སྐྱ་ལྕི་བསིལ་སྲིན་ནད་ཚད་རླུང་སེལ།།ལ་ཕུག་གཞོན་ནུ་ཡང་དྲོ་མེ་དྲོད་སྐྱེད།།ནར་སོན་ལྕི་བསིལ་བད་ཀན་སྐྱེད་པར་བྱེད།།ཉུང་མ་དེ་བཞིན་དུག་ནད་མ་ལུས་བསྲུང༌།།རི་སྒོག་ཐམས་ཅད་འཇུ་དཀའ་ཟས་ལེན་ལྕི།།ལྕུམ་དང་ཆུ་ལོས་བད་ཀན་དང་ག་འབྱེད།།སྔོ་ཀུན་རྩ་སྒོ་འགག་ཅིང་སྨན་ནུས་འཇོམས།།དེ་ལ་གཡོས་སུ་བྱས་པའི་ཟས་སྡེ་ལ།།འབྲས་ཐུག་སླ་དང་སྐ་དང་གར་བ་དང༌།འབྲས་ཆན་རྣམས་ནི་སྔ་མ་སྔ་མ་ཡང༌།།སླ་བ་སྐོམ་རྨྱ་ཉེས་པ་ལྷག་མ་འཇོམས།།འཇུ་ཞིང་ཟུངས་སྙོམས་དྲོད་སྐྱེད་རྩ་སྦུབས་མཉེན།།སྐ་བ་དྲོད་སྐྱེད་བཀྲེས་སྐོམ་ཉམ་ཆུང་རྨྱ།།ནད་འཇུ་བྱེད་ཅིང་དྲི་མ་འགགས་པ་སེལ།།ཐུག་གར་འཁྲུ་གཅོད་ཡིད་འོང་སྐོམ་པ་སེལ།།དེ་ཕྱིར་རིམ་པས་ཉམ་ཆུང་ཁྲུས་རྗེས་བསྔགས།།འབྲས་ཆན་ལེགས་བཙོས་ཚ་བའི་སྨན་དང་བསྐོལ།ཡང་ཞིང་འཇུ་སླ་ཤ་ཁུ་འོ་བསྐོལ་ལྕི།།འབྲས་ཡོས་འཁྲུ་བ་གཅོད་དང་རུས་ཆག་སྦྱོར།།སྲུས་ཐུག་ནས་ཐུག་རྒྱུན་འགག་མེ་དྲོད་འཇོམས།།ཡོས་དྲལ་ཡང་ཞིང་འཇམ་དྲོ་ཕོ་བར་འཕྲོད།།རྩམ་པ་གྲང་མོ་སྟོབས་སྐྱེད་ལྕི་བ་ཡིན།།བཙོས་ཟན་ཡང་ལ་འཇམ་པས་འཇུ་བ་སླ།།ཁེངས་པོ་ཐམས་ཅད་ཕོ་བའི་མེ་དྲོད་འཇོམས།།ཨ་སྦྱར་འཇུ་སླ་སྟོབས་འཕྲོག་ཉེས་ཀུན་སེལ།།ཟན་ཆང་རླུང་སེལ་ཁོང་པའི་དྲོད་ལ་ཕན།།སྐྱུར་པོ་ཟས་ལེན་ཉེས་སེལ་སྙིགས་ཞབས་དམད།།ཤ་ཁུ་ཉམས་བརྟས་ཚིམ་བྱེད་རླུང་ལ་ཕན།།ཟན་སྐམ་ཚོད་མ་རླུང་ལ་མཆོག་ཏུ་བསྔགས།།ཟྭ་ཚོད་རླུང་འཇོམས་དྲོད་སྐྱེད་བད་མཁྲིས་སློང༌།།ལྕམ་པ་བེ་ཁུར་དྲོད་སྐྱེད་འཁྲུ་བ་གཅོད།།དྭ་ཚོད་རླུང་འཇོམས་རྨ་སྐེམ་བད་མཁྲིས་སྐྱེད།།སྣེ་ཚོད་མིག་ལ་གནོད་ཅིང་རྟུག་སྐམ་སེལ།།མོན་སྣེ་དམར་པོས་ཉེས་པ་གསུམ་ག་སེལ།།སྐྱབས་དང་ཁུར་ཚོད་བསིལ་ཏེ་ཚ་བ་སེལ།།སྔོ་སྒའི་ཚ་བ་མཁྲིས་ཚད་མགོ་ནད་སེལ།།སྲན་ཚོད་ཁ་ཟས་ལེན་ཞིང་བད་རླུང་སྐྱེད།།ལུས་ཀྱི་སྣུམ་འདོན་འབྲུ་མར་མ་ཞུ་སེལ།།ལོ་གསར་སྙོམས་ཤིང་བཤུར་བས་བད་རླུང་སྐྱེད།།ཡུངས་ཀར་ལོ་མ་བད་མཁྲིས་འཁྲུག་པར་བྱེད།།ལྕ་བ་ར་མཉེའི་ཚོད་མས་བད་རླུང་སེལ།།ལ་ཕུག་ཚ་བ་དྲོད་སྐྱེད་འཁྲུ་བ་གཅོད།།སྒོག་སྐྱ་སྒོག་སྔོན་ཚ་བ་རླུང་ལ་ཕན།།ལན་ཚྭས་ཁ་ཟས་ཀུན་གྱི་བྲོ་བ་སྐྱེད།།དྲོད་སྐྱེད་འཇུ་བ་སླ་ཞིང་བཤང་བ་འབྱིན།།གཡེར་མས་རྩ་སྒོ་འབྱེད་ཅིང་བད་རླུང་སྐྱེད།།སྒ་ཡིས་དྲོད་སྐྱེད་ཤིང་ཀུན་རླུང་ནད་འཇོམས།།སྤོད་ཀུན་ཟས་ཀྱི་བྲོ་སྐྱེད་ཡི་གར་འོང༌།།བཏུང་བ་འོ་མ་ཆུ་དང་ཆང་ལ་སོགས།།རིམ་བཞིན་ནད་སེལ་ལྡོག་པས་དེ་རབ་སྐྱེད།།འོ་མ་ཕལ་ཆེར་རོ་དང་ཞུ་རྗེས་མངར།།སྣུམ་ལྕི་ཟུངས་འཕེལ་མདངས་སྐྱེད་རླུང་མཁྲིས་སེལ།།རོ་ཙ་བད་ཀན་སྐྱེད་བསིལ་ལྕི་བ་ཡིན།།བ་ཡི་འོ་མ་གློ་རྡོལ་གཅོང་ལ་ཕན།།རིམས་རྙིང་གཅིན་སྙི་ཡིད་གཞུངས་འཚོ་བྱེད་ཡིན།།ར་ཡི་འོ་མས་དབུགས་མི་བདེ་བ་སེལ།།ལུག་གི་འོ་མས་རླུང་འཇོམས་སྙིང་ལ་གནོད།།འབྲི་ཡི་འོ་མ་བད་མཁྲིས་ནད་ལ་གནོད།།རྟ་བོང་འོ་མ་གློ་གསོ་རྨོངས་པར་བྱེད།།འོ་རློན་ལྕི་བསིལ་སྲིན་དང་བད་ཀན་སྐྱེད།།བསྐོལ་ན་ཡང་དྲོ་བསྡུས་ན་འཇུ་དཀའ་ལྕི།།བཞོས་ཐོག་འོ་མ་དྲོན་མོ་བདུད་རྩིར་མཚུངས།།འོ་མ་སྙིང་པོ་བཏོན་པའི་ཞོ་སྐྱ་ཡིས།།མ་སྙོམས་རིམས་ཆམ་འགྲམས་འཁྲུགས་འཁྲུ་བ་སེལ།།ཞོ་ཀུན་རོ་དང་ཞུ་རྗེས་སྐྱུར་བསིལ་སྣུམ།།རྟུག་སྐེམ་རླུང་ཚད་སེལ་ཞིང་ཡི་ག་འབྱེད།།དར་གསར་བསྐ་སྐྱུར་ཡང་ཞིང་མེ་དྲོད་སྐྱེད།།སྐྲན་མཆེར་གཞང་འབྲུམ་མར་མ་ཞུ་བ་སེལ།།ཞོ་ཁ་ཆུ་འཁྲུ་བཤང་སླ་རྩ་སྦུབས་སྦྱོང༌།།ཕྱུར་ཁུས་རླུང་མཁྲིས་མི་སྐྱེད་བད་ཀན་སེལ།།ཞོ་བཙོས་རྟུག་སྐེམ་ཚད་པས་འཁྲུ་བ་སེལ།།དཀར་རྣམས་ལུག་དང་འབྲི་ཡི་དྲོ་ལ་བཅུད།།བ་ར་བསིལ་ཡང་མཛོ་ཡི་སྙོམས་པ་ཡིན།།ཆུ་ནི་ཆར་ཆུ་གངས་ཆུ་ཆུ་ཀླུང་ཆུ།།ཆུ་མིག་ཁྲོན་པ་བ་ཚ་ཤིང་གི་ཆུ།།རིམ་པས་དང་པོ་མཆོག་ཡིན་ཕྱི་མ་དམན།།མཁའ་ལས་འབབ་པ་རོ་མི་གསལ་ལ་ཞིམ།།འཚོ་ངོམས་བསིལ་ལ་ཡང་བས་བདུད་རྩིར་མཚུངས།།གངས་ཅན་ལས་བྱུང་ཤུགས་དྲག་བརྡབས་པའི་ཆུ།།ཤིན་ཏུ་བཟང་བསིལ་མེ་ཡིས་ཐུབ་པར་དཀའ།།བརྟན་གཡུང་སྲིན་བུ་རྐང་བམ་སྙིང་ནད་སྐྱེད།།ས་གཙང་ཉི་འོད་རླུང་གིས་ཕོག་པ་བཟང༌།།འདམ་རྫབ་ཉ་ལྕིབས་རྩ་ལོ་ཤིང་གྲིབ་ཕོག།བ་ཚ་སྲོག་ཆགས་ཁུ་བས་ཉེས་ཀུན་སྐྱེད།།ཆུ་བསིལ་བརྒྱལ་ངལ་ཆང་ནད་མགོ་འཁོར་སྐྱུག།སྐོམ་དད་ལུས་ཚ་ཁྲག་མཁྲིས་དུག་ནད་སེལ།།ཆུ་སོལ་དྲོད་སྐྱེད་ཟས་འཇུ་སྐྱིགས་བུ་སེལ།།བད་ཀན་ལྟོ་སྦོས་དབུགས་མི་བདེ་བ་དང༌།།ཆམ་པ་རིམས་གསར་འཕྲལ་དུ་ཟློག་པར་བྱེད།།བསྐོལ་གྲང་བད་ཀན་མི་སྐྱེད་མཁྲིས་པ་སེལ།།ཞག་གཅིག་ལོན་ནས་དུག་འདྲ་ཉེས་ཀུན་སྐྱེད།།ཆང་ནི་མངར་སྐྱུར་ཁ་ལ་ཞུ་རྗེས་སྐྱུར།།རྣོ་དྲོ་རྩུབ་ཕྲ་ཅུང་ཟད་ཐུར་དུ་འཁྲུ།དྲོད་འབར་སྤོབས་སྐྱེད་གཉིད་འཕེལ་བད་རླུང་སེལ།།ཐལ་དྲགས་སེམས་བསྒྱུར་བག་མེད་ངོ་ཚ་འཇིག།ར་རོ་དང་པོ་བག་མེད་གནས་ལ་གནས།།རྣམ་རྟོག་ངན་བཅོམ་བདེ་བ་ཡིན་སྙམ་སེམས།།ར་རོ་གཉིས་པ་གླང་ཆེན་སྨྱོན་པ་ལྟར།།ཁ་ན་མ་ཐོ་ཚུལ་ཁྲིམས་འཆལ་བའི་གནས།།ར་རོ་ཐ་མ་སེམས་མེད་རོ་ལྟར་ཉལ།།གང་ཡང་མི་ཤེས་མུན་པའི་གནས་སུ་འགྱུར།།གསར་པ་ལྕི་ཞིང་རྙིང་པ་ཡང་བ་ཡིན།།གསར་འཇམ་ཕོ་བའི་དྲོད་སྐྱེད་འཇུ་བ་སླ།།གྲོ་ཆང་འབྲས་ཆང་ནས་ཆང་གོང་མ་ལྕི།།སོ་བ་སྲེ་ད་ཡོས་ཆང་ཡང་བ་ཡིན།།ཚ་ནི་ཁྲག་མཁྲིས་བད་ཀན་སེལ་བར་བྱེད།།ཅེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཟས་ཀྱི་ཚུལ་ཤེས་པར་བྱ་བའི་ལེའུ་སྟེ་བཅུ་དྲུག་པའོ།།།།